text: Træpiller fra USA varmer i sydjyske stuer
  02 januar 2014 kl. 09.17
  Træpiller fra USA giver varme i syd- og sønderjyske stuer. I år ventes op mod 150.000 tons træpiller at blive leveret over havnen i Fredericia.
  Producenterne fra Nordeuropa og de baltiske lande kan ikke længere følge med efterspørgslen på træpiller, skriver DR Trekanten. Derfor sejler skibe nu fra USA til Fredericia med tusindvis af tons træpiller.
  Havnen i Fredericia har den helt rigtige dybde til de store lastskibe. Og allerede i efteråret anløb to amerikanske skibe Fredericia Havn med tilsammen 57.500 tons træpiller.
  - Fredericia Havn kan tage de store skibe ind, der stikker meget dybt. Der er kajlængde til at tage de store skibe på op til 200 meter, og der er også kraner nok til at losse de store skibe, fortæller Claus Labich til DR Trekanten. Han er direktør for operations-delen i fragtfirmaet Shipping.dk.
  - Vi regner med at tage et sted mellem 100.000 til 150.000 tons hjem, startende fra nu, tilføjer han.
  Artikel fra DR Trekanten
  